- జీఎస్టీ రాబడిపై జైట్లీ అసంతృప్తి
- ఎగవేతలు పెరగడంపై సీరియస్‌
- ఏప్రిల్‌ నుంచి దశల వారీగా అమలుకు నిర్ణయం
- 'సరళీకరణ'కు మరింత గడువు
న్యూఢిల్లీ: దేశ వ్యాప్తంగా కొత్తగా అమలులోకి తీసుకువచ్చిన 'వస్తు, సేవల పన్ను' (జీఎస్టీ) పన్ను వసూళ్లపై ఆర్థిక మంత్రి అరుణ్‌ జైట్లీ అసంతృప్తి వ్యక్తం చేశారు. శనివారం ఇక్కడ జరిగిన జీఎస్టీ మండలి 26వ సమావేశంలో ఆయన రాష్ట్ర ఆర్థిక మంత్రులు, ఉన్నతాధికారులను ఉద్దేశించి మాట్లాడుతూ మహోన్నత ఆర్థిక లక్ష్యాలతో అందుబాటులోకి తెచ్చిన జీఎస్టీ విధానం ద్వారా అనుకున్న స్థాయిలో పన్ను వసూళ్లు పెరగడం లేదని ఆవేదన వ్యక్తం చేశారు. వ్యాపారులు జీఎస్టీలోని వివిధ సౌలభ్యాలను ఆసరాగా చేసుకొని భారీగా ఎగవేతలకు ప్పాలడుతున్నట్టు సర్కారు దృష్టికి వచ్చిందని మంత్రి వివరించినట్టు తెలుస్తోంది. ఆదాయాన్ని తక్కువగా చూపిస్తూ పన్నుల ఎగవేతకు పాల్పడుతున్న వారి ఆగడాలను అరికట్టేందుకు ఈ-వే బిల్లు పరిష్కారం చూపగలదని జైట్లీ మంత్రులకు వివరించినట్టుగా సమాచారం. రాష్ట్రాల నుంచి తగిన సహాకారాన్ని, సమగ్ర కార్యాచరణను జైట్లీ కోరినట్టుగా సమాచారం.
ఏప్రిల్‌ నుంచి ఈ-వే బిల్లు విధానం..
రెండు రాష్ట్రాల మధ్య రూ.50 వేలకు మించి విలువ గల సరుకులు రవాణా చేయాలంటే ఉండాల్సిన ఎలక్ట్రానిక్‌-వే బిల్లును ఏప్రిల్‌ 1 నుంచి దశల వారీగా అమల్లోకి తేనున్నట్టుగా జైటీ తెలిపారు. ఈ ఏడాది జూన్‌ 1 నాటికి దేశవ్యాప్తంగా ఈ విధానం అందుబాటులోకి వస్తుంది ఆర్థిక మంత్రి సమావేశం అనంతరం తెలిపారు. ప్రస్తుతం అమలులో ఉనున్న జీఎస్‌టీఆర్‌-3బీ ఫైలింగ్‌ విధానాన్నే మరో మూడు నెలల పాటు పొడిగిస్తున్నట్లు వెల్లడించారు. కొత్తగా ప్రతిపాదించిన రివర్స్‌ చార్జీ వ్యవస్థను మూలం వద్దే పన్ను మినహాయింపు, టీసీఎస్‌ విధానాలను కూడా జూన్‌ 30 వరకు అమలు చేయకూదని ఈ సమావేశంలో నిర్ణయించారు.
కుదరని ఏకాభిప్రాయం..
జీఎస్టీ రిటర్నుల సరళీకరణకు విషయంలో జీఎస్టీ మండలిలో ఏకాభిప్రాయం కుదరలేదు. దీంతో ఈ అంశంపై మరింత అధ్యయనానికి గాను మంత్రుల బృందం మరింత కసరత్తు చేయనుందని జైట్లీ తెలిపారు. సమగ్రమైన చర్చల తరువాతే ఒక నిర్ణయం తీసుకొని ఈ అంశాన్ని మరో సమావేశంలో ఏకాభిప్రాయానికి ఉంచనున్నట్టుగా జైట్లీ తెలిపారు. ఈ నేపథ్యంలో పాత విధానాన్నే మరికొంత కాలం కొనసాగించాలని నిర్ణయం తీసుకున్నామని ఆర్థిక మంత్రి తెలిపారు.
పార్లమెంట్‌ ప్యానెల్‌ విస్మయం
కేంద్ర ప్రభుత్వం అమలులోకి తెచ్చిన జీఎస్టీ పన్ను విధానం అమలుపై పార్లమెంట్‌ ఆర్థిక వ్యవహారాల ప్యానెల్‌ తీవ్ర అసంతృప్తిని వ్యక్తం చేసింది. ఎంపీ, కాంగ్రెస్‌ నేత వీరప్ప మోయిల్‌ నేతృత్వంలోని ఆర్థిక వ్యవహారాల పార్లమెంట్‌ స్టాండింగ్‌ కమిటీ జీఎస్టీ విధానాన్ని సమీక్షించి ఒక నివేదికను పార్లమెంట్‌కు అందజేసింది. ఇందులో జీఎస్టీ అమలవుతున్న తీరుపై తన అసంతృప్తిని వ్యక్తం చేసింది. జీఎస్టీ పన్ను శ్లాబ్‌లను తరుచూ మార్చుతుండడం, పన్ను వసూళ్లకు లక్ష్యాలను నిర్దేశించకపోవడం వల్ల పన్ను వసూళ్లు ప్రోత్సాహకర స్థాయిలో జరగడం లేదని విస్మయం వ్యక్తం చేసింది. ఇది కొత్త పన్ను విధానాన్ని ప్రభావితం చేస్తున్నట్టుగా పేర్కొంది. పన్ను విధానాలను మార్చుతుండడం వల్ల దేశంలోని వ్యాపార వ్యవస్థ, వాణిజ్యం ప్రభావితం అవుతూ వస్తోందని పేర్కొంది. దీనిని నివారణకు చర్యలు తీసుకోవాలని ప్యానెల్‌ కోరింది.
మీ స్నేహితులకు రికమెండ్ చెయ్యండి